b'\n_START_ARTICLE_\nPaadisadam\n_START_PARAGRAPH_\nPaadisadam (ka paadisild) on paatide sildumiseks ja hoidmiseks ehitatud lihtne v\xc3\xa4ikesadam.\n_START_SECTION_\nKirjeldus\n_START_PARAGRAPH_\nPaadisadamad asuvad \xc3\xbcldjuhul kaitstud vete \xc3\xa4\xc3\xa4res lahe- v\xc3\xb5i j\xc3\xb5esoppides ja on m\xc3\xb5eldud peamiselt kohalike inimeste vees\xc3\xb5idukitele._NEWLINE_Paadisadam koosneb harilikult statsionaarsest v\xc3\xb5i ujuvast paadisillast, paatide veeskamiseks sobivast kohast (slipist) ja m\xc3\xb5nikord ka paadikuurist v\xc3\xb5i muust v\xc3\xa4iksemast hoonest paadi juurde kuuluvate asjade hoidmiseks. Paatide paremaks kinnitamiseks v\xc3\xb5ivad paadisilla \xc3\xbcmber vees olla ankrupoid v\xc3\xb5i vaiad. Paadisadamas on v\xc3\xb5imalik ohutult silduda tavaliselt vaid v\xc3\xa4ikese s\xc3\xbcvisega (kuni 1 m) ja l\xc3\xbchematel (kuni 7 m) vees\xc3\xb5idukitel._NEWLINE_Paljud paadisadamad pole kantud sadamregistrisse, ei osuta teenuseid ega oma alalist valvet. K\xc3\xbclalisaluste sildumine v\xc3\xb5i veeskamine toimub praktiliselt kokkuleppel valdajaga ja k\xc3\xbclalise omal vastutusel.\n_START_SECTION_\nLauter\n_START_PARAGRAPH_\nEesti traditsiooniline paadisadama vorm on lauter ehk valgma, kus saab paatidega randuda ja neid hoida. Lautri juures on merep\xc3\xb5hi ja kallas suuremates kividest ja takistustest puhas (puhastatud). Lautris on asetatud rannale paatide maale t\xc3\xb5mbamiseks ja vette laskmiseks \xc3\xbcmarad puud. Lautri k\xc3\xb5rgemas otsas olid m\xc3\xb5nikord paatide \xc3\xbcles vinnamiseks vinnad ehk p\xc3\xb6\xc3\xb6rad. Suurte kivide k\xc3\xbclge v\xc3\xb5is olla pandud rauast r\xc3\xb5ngas, kuhu sai vinna v\xc3\xb5i paati kinnitada.'